Adashic cun tsusedpabon:
Ma cun mado uënësmenquio icnu,
queshun obeca caniactsëc cuessunniampid inchësh tantiate nëbi yannuc inchëshën Esusbëd pec tabadpondabi.
Adec tabadequi Esus ambibi tantiec:
Nëbi matses nianec Cun Pa yacno aidbëd tabadec niduaindabi.
Ubi tantiaquido ënenquio icquin tantiembi,
quepondash.
Adnubien Simon Iscadioten mado Udas Mayan Icsan Satanasën tantiamiacpadombuen ambi Esus bedmete tantiec tsadpanëdash.
Cun Pan chomiondaid icquin aidën tantiacpadec abëdi abitedishun Icbombo iccondaidi nëbi ambobidi niduash adquidbidi icuaindabi,
quequin tantiaquin Esusën nadopondash.
Abëd icquidobëtan pebededacnouëshi nidtotanquin dashcute bëntsecquid dachiquidtanec daucudte tsibidiquepondash.
Tsibidiquetanquin padapadaid tapan acte cushtotanquin abëd icquido tapambanquimbi daucudten taucbampondash.
Aden tapambanquimbi:
Mibitsen tapannu,
Simon Petedo,
cac:
Padi,
Icbo.
¿Icbonda iua tapampaid?
Ubi tapanenda,
capondash.
Adoaquien Esusën:
Umbi nëbi nasho mimbi tantienquio iquec.
Iuecshun mimbi tantiendac,
caquien
Petedon:
Padi.
Iua namiacbimbuen mibi tapanmetiapimbo iquebi,
cauapondash.
Adoaquien Esusën:
Umbi tapanabi yac cun iuambo mibi ictiapimbo ictsiac,
capondash.
Adsho tantiashumbien Simon Petedon:
En na,
Icbo.
Tapanquinuidtsëqui nainquiocquin ubi mëpantanquin mapinotsen nata,
caquien
Esusën:
Padi.
Nesaid mibi nec.
Taënouidtsëqui bëchishacsho tapanembi.
Umbi bëchish ucac mibitedi bëdambo iquec.
Adquid icnubi abentsëc icsambocquid iquec,
quepondash Esus.
Abentsëcshun ubi cuessunnemenuen bedmendac,
quequin tantiec:
Abentsëc icsambocquid iquec,
quepondash Esus.
Aden tapambanash padpidec dashcute bëntsecquid dasiuiduash pec tabadquin abëd icquido naden Esusën chuipondash:
¿Ada umbi nabambued mibitedishun tantie?
Cun chuiquidquio nec,
mimbi ubi capec.
Adembidi:
Cun Icbo mibi nec,
mibitedishun ubi capec.
Bëdambuen mimbi chiec.
Adquid nebique.
Umbi nabocpadombuembidi mibitedishun nata.
Ubëd icquid tantiaquioquin tapanquin nashunnu,
queshun naombique.
Adombuembidi naic utsibobëd tapannanta.
Umbi nabocpadombuen:
Ma nanu,
queshun mibitedi ismiombique.
Mimbitsen nata.
Tantia.
Abimbo chuinu.
Iuan aton icbo dëniactiapimbo iquec.
Nidmiaidën abi nidmequid dëniactiapimbo iquec.
Umbi aden chuibued tantiaquin nabansho Nuquin Papan mibi bëdambo icmendac,
quepondash Esus.